Diari Oficial de la Generalitat Valenciana


Sumari del DOGV 4224, del 09-04-2002 (2002/2722)

RESOLUCIÓ de 8 de març de 2002, de la Direcció General d'Ordenació i Innovació Educativa i Política Lingüística de la Conselleria de Cultura i Educació, per la qual es convoquen cursos de formació per a l'exercici de la funció directiva del professorat dels centres docents públics d'Educació Infantil, d'Educació Primària, de Formació de Persones Adultes, d'Educació Secundària i d'Ensenyaments de Règim Especial de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4224

Data del DOGV
:   09-04-2002

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   2002/2722


Data del document
:   08-03-2002

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * reciclatge professional
    * ensenyament professional
    * formació en el lloc de treball
    * personal docent

RESOLUCIÓ de 8 de març de 2002, de la Direcció General d'Ordenació i Innovació Educativa i Política Lingüística de la Conselleria de Cultura i Educació, per la qual es convoquen cursos de formació per a l'exercici de la funció directiva del professorat dels centres docents públics d'Educació Infantil, d'Educació Primària, de Formació de Persones Adultes, d'Educació Secundària i d'Ensenyaments de Règim Especial de la Comunitat Valenciana. [2002/X2722]
  
La Llei Orgànica 9/1995, de 20 de novembre, de la participació, avaluació i el govern dels centres docents, establix un nou sistema per a l'elecció dels directors dels centres docents públics. Entre les seues novetats, introduïx una major exigència quant a la garantia que els que accedisquen a esta important funció estiguen prou formats i puguen assumir les seues responsabilitats.
  
Element essencial d'este nou sistema és l'exigència d'una sèrie de requisits, entre els que adquirix especial rellevància l'obligació d'obtindre una acreditació específica als que desitgen ser candidats per a l'exercici de la direcció, sent les administracions educatives, tal com s'indica en l'article 19 de la Llei de la participació, l'avaluació i el govern dels centres docents, els que establiran les condicions d'aplicació d'estos requisits per mitjà de la promoció de programes de formació específica del professorat relacionada amb l'organització i direcció dels centres. Per a això, efectuaran les convocatòries oportunes perquè els professors que el desitgen i reunisquen els requisits establits puguen ser acreditats per a l'exercici de la funció directiva.
  
La pròpia llei establix que, per a obtindre la dita acreditació, els professors han de reunir dos requisits. El primer, comptar amb la formació prèvia que cada administració educativa determine i que haurà de consistir en la possessió de determinades titulacions o en la superació de programes específics per a este fi. El segon, que siga objecte d'una valoració positiva l'activitat professional desenrotllada pel professor, bé en l'exercici de la labor docent, en les condicions, amb els criteris i segons el procediment que, igualment, cada Administració establisca.
  
L'Orde de 3 d'octubre de 2000, de la Conselleria de Cultura i Educació, de desenrotllament del Reglament Orgànic i Funcional del dit departament, establix en el capítol VI, apartat catorze, punt 6, que el Servei de Formació del Professorat d'esta Direcció General d'Ordenació i Innovació Educativa i Política lingüística, té assignades les funcions d'elaboració i gestió de les convocatòries públiques de formació i dels programes de perfeccionament i reciclatge del professorat no universitari; així com el disseny, desenrotllament i avaluació dels cursos per a equips directius dels centres docents públics no universitaris.
  
Per tot això, i en virtut de les competències que m'atribuïx l'article 17.14 del Reglament Orgànic i Funcional de la Conselleria de Cultura i Educació aprovat per Decret 111/2000, de 18 de juliol, resolc:
  
U. Convocatòria
  
Convocar deu cursos de formació dirigits a l'acreditació per a l'exercici de la direcció en centres docents públics. La distribució, així com el calendari i el lloc de realització d'estos cursos queden detallats en l'annex I d'esta resolució.
  
Dos. Finançament
  
El finançament d'estos cursos correrà a càrrec del capítol II, programa 421.30 del pressupost de la Generalitat Valenciana de l'exercici econòmic de l'any 2002.
  
Tres. Objectiu i continguts
  
L'objectiu fonamental d'esta convocatòria és desenrotllar per mitjà de cursos els programes de formació vàlids per a l'exercici de la direcció en els centres docents públics, segons s'indica en l'article 4 del Real Decret 2.192/1995, de 28 de desembre, pel qual es regula l'acreditació per a l'exercici de la direcció d'estos centres.
  
El disseny del contingut dels cursos inclou sis blocs temàtics i la realització d'un treball pràctic tutoritzat, que consistirà en l'elaboració del programa de direcció.
  
Els blocs temàtics a desenrotllar són els següents:
  
1.- Estructura general del sistema educatiu i el seu desenrotllament normatiu.
  
2.- Estructura, organització, dinamització i funcionament dels centres educatius.
  
3.- El procediment administratiu en relació amb l'aplicació de la legislació en matèria de drets i deures.
  
4.- L'equip directiu en el centre docent. La gestió escolar.
  
5.- Els models de gestió de qualitat. El model EFQM.
  
6.- L'avaluació dels centres educatius: criteris i metodologia.
  
Quatre. Característiques dels cursos i distribució de les places
  
La duració de cada u d'estos cursos és de 70 hores, de les que 55 hores correspondran a una fase intensiva i 15 hores a una segona fase pràctica, en la que s'elaborarà i presentarà un programa de direcció. El curs es realitzarà segons el calendari i seus previstes en l'annex I.
  
La distribució dels cursos convocats és la següent:
  
a) Huit cursos de 30 places cada un, dirigits i distribuïts de la següent forma:
  
- Un màxim del 55% oferit en cada curs dirigit al professorat del Cos de Mestres que impartisquen docència en Educació Infantil, Primària, Primer Cicle de la ESO o Formació de Persones Adultes.
  
- Un màxim del 35% oferit en cada curs dirigit al professorat dels cossos d'Ensenyament Secundari i professors Tècnics de Formació Professional.
  
- Un màxim del 10% oferit en cada curs dirigit al professorat del cos d'Escoles Oficials d'Idiomes, professors de Música i Arts Escèniques i professors d'Arts Plàstiques i Disseny que impartix docència en els centres d'Ensenyaments de Règim Especial.
  
b) Dos cursos de 30 places cada un, dirigits al professorat dels cossos d'Ensenyament Secundari, professors Tècnics de Formació Professional, professors d'Escoles Oficials d'Idiomes, professors de Música i Arts Escèniques i professors d'Arts Plàstiques i Disseny que impartix docència en els centres d'Educació Secundària i d'Ensenyaments de Règim Especial. De les 30 places oferides en cada u dels cursos, almenys 3 places correspondran al professorat que impartix docència en els centres d'Ensenyaments de Règim Especial.
  
En cada Direcció Territorial es repartiran les places de cada u dels cursos atenent al criteri dels percentatges indicats. En funció del nombre de sol·licituds i del Cos docent del professorat a què corresponguen, la Comissió de Selecció Territorial podrà alterar els criteris de repartiment de places.
  
Si algun curs no té un mínim de 20 participants, podrà ser anul·lat des de la Direcció General d'Ordenació i Innovació Educativa i Política Lingüística, a proposta de les respectives comissions de selecció, i passarà a oferir-se, si és necessari, en aquella província i nivell en què hi haja nombre més gran de sol·licituds de participants que complisquen els requisits de la convocatòria.
  
Cinc. Requisits i condicions de participació
  
1. Els requisits que han de complir els participants són els següents:
  
- Ser funcionari de carrera en la situació de servici actiu i amb destí definitiu en un centre docent públic de nivell no universitari, dependent de la Conselleria de Cultura i Educació.
  
- No disposar de la titulació especificada en l'annex II del Real Decret 2.192/ 1995, de 28 de desembre, pel qual es regula l'acreditació per a l'exercici de la direcció en els centres docents públics.
  
- Haver prestat, com a mínim, tres anys de servicis com a funcionari de carrera del cos docent des del que s'opta i haver impartit docència durant un període d'igual duració, en un centre que impartisca ensenyaments del mateix nivell educatiu i règim especial. Quedarà exempt d'este requisit el professorat el destí definitiu del qual siga un centre en què no va haver-hi candidats a la direcció en les últimes eleccions a direcció escolar durant el curs acadèmic 2000/2001. La referida circumstància haurà d'acreditar-se per mitjà del certificat de la secretaria del centre.
  
- Estar exercint docència directa amb alumnes/as durant el curs 2001/2002. Amb caràcter excepcional, en esta convocatòria i segons l'apreciació del cap del servei corresponent, el professorat que durant el present curs escolar no estiga exercint la docència, però complisca els requisits de participació, podrà presentar la sol·licitud amb el vistiplau del cap del Servei corresponent.
  
- No haver obtingut l'acreditació en la relació publicada per les direccions territorials de Cultura i Educació.
  
2. Condicions:
  
- Cada participant concorrerà necessàriament al curs o cursos que s'impartisquen en l'àmbit territorial on estiga ubicat el seu centre de destí durant el curs 2001/2002, a excepció d'aquelles sol·licituds que, per indicació expressa del participant, opten a una plaça en un curs oferit en diferent àmbit territorial on estiga situat el seu centre.
  
Sis. Documentació
  
- Instància de sol·licitud segons el model de l'annex II, dirigida a la Direcció Territorial de Cultura i Educació que corresponga segons el destí des del que participa el sol·licitant.
  
- Full de servicis certificada per la direcció territorial de Cultura i Educació corresponent. En el cas del professorat que pertanga al cos d'Ensenyament Secundari podrà estar certificada pel centre on estiga adscrit el sol·licitant. Este full de servicis estarà tancat amb data de la convocatòria.
  
- Certificat de la secretaria del centre on conste que durant el curs 2000/2001 no va haver-hi candidats a la direcció del centre, només cas d'estar exempt del requisit sol·licitat en el tercer paràgraf del punt 1 de l'apartat quint.
  
- Relació numerada de la documentació presentada per a l'acreditació dels mèrits acadèmics, professionals o d'un altre tipus, seguint l'orde que apareix en l'annex III d'esta resolució.
  
No seran valorats els mèrits al·legats i no justificats o que es justifiquen fora del termini a què es referix l'apartat sèptim de la present Resolució.
  
Set. Termini i formalització de les sol·licituds
  
1.- Les sol·licituds juntament amb la documentació corresponent, es presentaran en el Registre General de la Conselleria de Cultura i Educació, en el de les direccions territorials de Cultura i Educació, en les Oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc de què s'indica en l'article 38 de la Llei de Règim Jurídic de les Administracions Públiques i del Procediment Administratiu Comú.
  
2.- La presentació de sol·licituds s'efectuarà en el termini de vint dies hàbils a partir de l'endemà de la publicació d'esta resolució en el Diari Oficial de la Generalitat Valenciana.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes o qualsevol altre dia que reglamentàriament es declare com tal, s'entendran prorrogats fins al primer dia hàbil següent.
  
3.- En compliment de l'article 71.1 de la Llei de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que falta documentació o dades essencials per a la resolució de l'expedient, la Direcció Territorial de Cultura i Educació corresponent els reclamarà, per correu certificat i amb justificant de recepció, a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit en la seua petició al sol·licitant, prèvia resolució expressa.
  
Huit. Comissió de selecció
  
La selecció de sol·licituds, la realitzarà una comissió en cada una de les direccions territorials, als efectes de valorar els mèrits presentats pels participants.
  
Estes comissions, d'àmbit territorial, estaran presidides pels Subdirectors territorials d'Educació o persona en qui deleguen i formada pels següents membres, designats pel director territorial:
  
- Dos inspectors/es d'educació.
  
- Dos directors/es o assessors/es de CEFIRE.
  
- Dos directors/es, en actiu, de centres docents públics d'Educació Infantil, d'Educació Primària, de FPA i d'Educació Secundària i d'Ensenyaments de Règim Especial.
  
Actuarà com a secretari/a, amb veu però sense vot, un funcionari/a de la Direcció Territorial.
  
A les reunions de la comissió de selecció podrà assistir, amb veu però sense vot, un/una representant de cada u dels sindicats que formen part de la Mesa Sindical Sectorial d'Educació.
  
Estes comissions ajustaran la seua actuació al que disposa els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Nou. Criteris de selecció de les sol·licituds
  
Les comissions seleccionadores realitzaran, segons el barem que figura en l'annex III de la Resolució, una valoració de les sol·licituds per cada u dels cursos oferits, tenint en compte els percentatges sobre la distribució de places indicades en l'apartat quatre d'esta resolució i els següents criteris de selecció:
  
1.- Mèrits docents o de suport tècnic (màxim 7 punts).
  
2.- Participació en activitats de formació permanent organitzades per les administracions educatives, les universitats o entitats col·laboradores (màxim 4 punts).
  
3.- Mèrits acadèmics (màxim 4 punts).
  
4.- Servicis prestats en l'administració Educativa relacionats amb l'organització i innovació educativa (màxim 2 punts).
  
En cas d'empat entre els preseleccionats, este es dirimirà atenint-se successivament als criteris següents:
  
a) Major puntuació en l'apartat 1 del barem.
  
b) Si l'empat persistix, serà seleccionat, l'aspirant que tinga major puntuació en el subapartat 1.1 de servicis docents.
  
c) Si encara persistix l'empat, se seleccionarà el participant que tinga més anys de servici en la funció docent.
  
Deu. Resolució de la convocatòria
  
Després de l'estudi i valoració de les sol·licituds s'efectuarà una proposta de Resolució tenint en compte la puntuació obtinguda en aplicació del barem, al qual es fa referència en l'apartat nové, i del nombre de places oferides, segons la distribució indicada en l'apartat quatre.
  
Admeses les instàncies, i una vegada baremada la documentació, s'elevarà proposta d'admesos i exclosos, en cada u dels cursos, per a la seua aprovació provisional per la Direcció General d'Ordenació i Innovació Educativa i Política Lingüística.
  
Dites llistes es publicaran en els taulers d'anuncis de la Conselleria de Cultura i Educació, de les direccions territorials de Cultura i Educació i dels Centres de Formació, Innovació i Recursos Educatius de la Comunitat Valenciana (CEFIRE).
  
Està prevista la publicació d'estes llistes per al dia 22 de maig de 2002.
  
S'obrirà un termini de 8 dies naturals per a presentar al·legacions i es dirigiran a la Comissió de Selecció amb seu en la direcció territorial de Cultura i Educació corresponent.
  
Les al·legacions es podran presentar per mitjà de FAX, en les direccions territorials de Cultura i Educació d'Alacant, Castelló i València, sense perjuí de la seua presentació pels altres mitjos i en els altres llocs establits en l'article 38 de la Llei 30/92 de 26 de novembre.
  
Transcorregut este termini, una vegada estudiades i, si escau, ateses estes al·legacions, les Comissions de Selecció elevaran proposta definitiva a la Direcció General d'Ordenació i Innovació Educativa i Política Lingüística, amb indicació dels participants seleccionats. Esta resolució es publicarà en el Diari Oficial de la Generalitat Valenciana.
  
Onze. Renúncies
  
Una vegada publicada la relació d'admesos i exclosos, en cada u dels cursos, segons consta en l'apartat deu, s'obrirà un termini de 8 dies naturals per a presentar renúncia i es dirigiran a la Comissió de Selecció amb seu en la Direcció Territorial de Cultura i Educació corresponent.
  
Les renúncies es podran presentar per mitjà de fax, en les direccions Territorials de Cultura i Educació d'Alacant, Castelló i València, sense perjuí de la seua presentació pels altres mitjans i als altres llocs establits en l'article 38 de la Llei 30/92, de 26 de novembre.
  
Transcorregut este termini, una vegada ateses estes renúncies, les Comissions de Selecció elevaran proposta definitiva a la Direcció General d'Ordenació i Innovació Educativa i Política Lingüística, amb indicació dels participants seleccionats. Esta resolució es publicarà en el Diari Oficial de la Generalitat Valenciana.
  
Els participants que no presenten durant este termini la renúncia i no assistisquen al curs constaran en la seua avaluació final com «no apte».
  
Dotze. Avaluació i certificat
  
Per a l'avaluació dels treballs pràctics, sobre un projecte de direcció presentat pels participants es reunirà una comissió d'avaluació, designada pel director general d'Ordenació i Innovació Educativa i Política Lingüística, i de la que formaran part un nombre de membres impar i no inferior a tres. Esta comissió tindrà com a funcions:
  
1.- Aprovar els treballs pràctics presentats i elaborar l'informe corresponent.
  
2.- Proposar el certificat amb qualificació d'apte per a poder exercir la funció directiva de cada u dels participants si el participant assistix, almenys, al 85% de les hores totals, i la valoració final global del curs és d'apte. Els participants seleccionats que no complisquen estos requisits constaran en l'acta final com «no apte».
  
Tretze
  
Contra la present resolució, que no esgota la via administrativa, es podrà interposar recurs d'alçada davant el conseller de Cultura i Educació, en el termini d'un mes a partir de la data de la seua publicació en el Diari Oficial de la Generalitat Valenciana, d'acord amb l'article 114 i següents de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.